## Rješenje kojim se iz registra investicijskih fondova Republike Hrvatske briše otvoreni investicijski fond s javnom ponudom Platinum Cash, kojim upravlja PLATINUM INVEST d.o.o. za osnivanje i upravljane investicijskim fondovima iz Zagreba

### NN 90/2013 (12.7.2013.), Rješenje kojim se iz registra investicijskih fondova Republike Hrvatske briše otvoreni investicijski fond s javnom ponudom Platinum Cash, kojim upravlja PLATINUM INVEST d.o.o. za osnivanje i upravljane investicijskim fondovima iz Zagreba

HRVATSKA AGENCIJA ZA NADZOR FINANCIJSKIH USLUGA

2012

Na temelju odredaba članka 15. stavka 1. točke 5. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) i članka 5. stavka 2. Zakona o investicijskim fondovima (»Narodne novine« broj 150/05), u postupku brisanja otvorenog investicijskog fonda s javnom ponudom Platinum Cash iz registra investicijskih fondova Republike Hrvatske, Hrvatska agencija za nadzor financijskih usluga na sjednici Upravnog vijeća održanoj 5. srpnja 2013. godine donijela je

RJEŠENJE

1. Iz registra investicijskih fondova Republike Hrvatske koji vodi Hrvatska agencija za nadzor financijskih usluga, s danom 5. srpnja 2013. godine briše se otvoreni investicijski fond s javnom ponudom Platinum Cash, kojim upravlja PLATINUM INVEST d.o.o. za osnivanje i upravljanje investicijskim fondovima iz Zagreba, Gundulićeva 23.

2. Ovo rješenje objavit će se u »Narodnim novinama« i na internetskoj stranici Hrvatske agencije za nadzor financijskih usluga.

Obrazloženje

PLATINUM INVEST d.o.o. za osnivanje i upravljanje investicijskim fondovima iz Zagreba, Gundulićeva 23 (dalje: Društvo) donijelo je 18. ožujka 2013. godine Odluku o pripajanju otvorenog investicijskog fonda s javnom ponudom Platinum Cash otvorenom investicijskom fondu s javnom ponudom Platinum Global Opportunity, te je 9. travnja 2013. godine Hrvatskoj agenciji za nadzor financijskih usluga (dalje: Agencija) dostavilo zahtjev za izdavanje suglasnosti za pripajanje otvorenog investicijskog fonda s javnom ponudom Platinum Cash otvorenom investicijskom fondu s javnom ponudom Platinum Global Opportunity, sukladno članku 181. stavku 1. Zakona o investicijskim fondovima (»Narodne novine« broj 150/05, dalje: Zakon) i članku 3. stavku 4. Pravilnika o postupku, uvjetima i načinu pripajanja otvorenih investicijskih fondova (»Narodne novine« broj 139/06, dalje: Pravilnik). Rješenjem Agencije od 29. svibnja 2013. godine, klasa: UP/I-451-04/13-06/1, urbroj: 326-443-13-4, dana je suglasnost za navedeno pripajanje.

Društvo je 24. lipnja 2013. godine dostavilo Obavijest o izvršenom postupku pripajanja otvorenog investicijskog fonda s javnom ponudom Platinum Cash otvorenom investicijskom fondu s javnom ponudom Platinum Global Opportunity, kojom obavještava Agenciju da je pripajanje izvršeno na dan 5. lipnja 2013. godine, te da je poslana obavijest svim imateljima udjela sukladno članku 4. stavak 6. Pravilnika.

Budući da je Društvo sukladno članku 181. stavku 1. Zakona i sukladno Pravilniku, 5. lipnja 2013. godine pripojilo otvoreni investicijski fond s javnom ponudom Platinum Cash otvorenom investicijskom fondu s javnom ponudom Platinum Global Opportunity, te je time otvoreni investicijski fond s javnom ponudom Platinum Cash prestao postojati, potrebno je pripojeni otvoreni investicijski fond s javnom ponudom Platinum Cash brisati iz registra investicijskih fondova Republike Hrvatske.

Slijedom navedenog, sukladno članku 5. stavku 2. Zakona, kojim je propisano da se u registar investicijskih fondova Republike Hrvatske upisuju sve promjene podataka određenih Zakonom i Pravilnikom o sadržaju i načinu vođenja registra fondova (»Narodne novine« broj 29/06), odlučeno je kao u točki 1. izreke ovog rješenja.

Odredba članka 8. Zakona propisuje da se ovo rješenje objavljuje u »Narodnim novinama«, dok odredba članka 8. stavka 3. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) propisuje da se svi pojedinačni akti Agencije, kojima se odlučuje o nečijim pravima ili obvezama, objavljuju nakon njihove konačnosti na internetskoj stranici Agencije. Slijedom navedenog, odlučeno je kao u točki 2. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom u Zagrebu u roku od 30 dana od dana primitka ovog rješenja.

Klasa: UP/I-451-04/13-06/1

Urbroj: 326-443-13-6

Zagreb, 5. srpnja 2013.

Zamjenica predsjednika

Upravnog vijeća

Branka Bjedov Kostelac, v. r.

Rješenje, NN 90/2013-2012